CELEX: 32019D0119
Language: lv
Date: 2019-01-24 00:00:00
Title: Komisijas Īstenošanas lēmums (ES) 2019/119 (2019. gada 24. janvāris), ar ko Padomes Direktīvu 2002/56/EK groza attiecībā uz 21. panta 3. punktā noteikto datumu, līdz kuram dalībvalstis ir pilnvarotas pagarināt spēkā esības termiņu lēmumiem par trešo valstu izcelsmes sēklas kartupeļu līdzvērtību (izziņots ar dokumenta numuru C(2019) 247)

28.1.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 24/26
               
            
         KOMISIJAS ĪSTENOŠANAS LĒMUMS (ES) 2019/119
         (2019. gada 24. janvāris),
         ar ko Padomes Direktīvu 2002/56/EK groza attiecībā uz 21. panta 3. punktā noteikto datumu, līdz kuram dalībvalstis ir pilnvarotas pagarināt spēkā esības termiņu lēmumiem par trešo valstu izcelsmes sēklas kartupeļu līdzvērtību
         
            
               (izziņots ar dokumenta numuru C(2019) 247)
            
         
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2002. gada 13. jūnija Direktīvu 2002/56/EK par sēklas kartupeļu tirdzniecību (1) un jo īpaši tās 21. panta 3. punktu,
         tā kā:
         
                     (1)
                  
                  
                     Direktīvā 2002/56/EK noteikts, ka no konkrētiem datumiem dalībvalstis pašas vairs nedrīkst noteikt, vai trešās valstīs novāktie sēklas kartupeļi ir līdzvērtīgi sēklas kartupeļiem, kas novākti Savienībā un atbilst minētās direktīvas noteikumiem.
                  
               
                     (2)
                  
                  
                     Taču darbs, kura mērķis bija izveidot Savienības līdzvērtības sistēmu attiecībā uz visu attiecīgo trešo valstu sēklas kartupeļiem, vēl nebija pabeigts, tāpēc ar Direktīvu 2002/56/EK dalībvalstis tika pilnvarotas līdz 2017. gada 31. martam pagarināt termiņu, līdz kuram ir spēkā jau pieņemtie lēmumi par līdzvērtību attiecībā uz sēklas kartupeļiem no atsevišķām trešām valstīm, uz kurām neattiecas Savienības līdzvērtības sistēma. Šo datumu izraudzījās, ņemot vērā tā laikposma beigu datumu, kurā sēklas kartupeļi tiek laisti tirgū.
                  
               
                     (3)
                  
                  
                     Darbs vēl aizvien nav pabeigts, un pirms 2018. gada beigām sāksies jauna tirdzniecības sezona, tāpēc dalībvalstis jāpilnvaro pagarināt termiņu, līdz kuram ir spēkā valstu lēmumi par līdzvērtību. Pilnvarojumam būtu jābūt spēkā līdz 2024. gada 31. martam, lai būtu pietiekami daudz laika izveidot Savienības līdzvērtības sistēmu. Tas saskan ar datumu, kas pieņemts ar Komisijas Īstenošanas lēmumu 2011/778/EK (2).
                  
               
                     (4)
                  
                  
                     Tādēļ Direktīva 2002/56/EK būtu attiecīgi jāgroza.
                  
               
                     (5)
                  
                  
                     Šajā lēmumā paredzētie pasākumi ir saskaņā ar Lauksaimniecības, dārzkopības un mežsaimniecības sēklu un pavairojamā materiāla pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Direktīvas 2002/56/EK 21. panta 3. punkta pirmajā daļā datumu “2017. gada 31. martam” aizstāj ar datumu “2024. gada 31. martam”.
         
         
            2. pants
            Šis lēmums ir adresēts dalībvalstīm.
         
         
            Briselē, 2019. gada 24. janvārī
            
               
                  Komisijas vārdā –
               
               
                  Komisijas loceklis
               
               Vytenis ANDRIUKAITIS
            
         
         
            (1)  OV L 193, 20.7.2002., 60. lpp.
         
         
            (2)  Komisijas 2011. gada 28. novembra Īstenošanas lēmums 2011/778/EK, ar ko atļauj atsevišķām dalībvalstīm paredzēt pagaidu izņēmumus no dažiem Padomes Direktīvas 2000/29/EK noteikumiem attiecībā uz sēklas kartupeļiem, kuru izcelsme ir atsevišķās Kanādas provincēs (OV L 317, 30.11.2011., 37. lpp.).